SAWAD ราคาหุ้นต่ำกว่ากลุ่มนอนแบงก์
SAWAD รายงานผลการดำเนินงานไตรมาส 3/2565 มีกำไรสุทธิ 1,185.63 ล้านบาท เพิ่มขึ้น 6.66% เมื่อเทียบไตรมาส 3/2564 ที่ 1,111.61 ล้านบาท
SAWAD รายงานผลการดำเนินงานไตรมาส 3/2565 มีกำไรสุทธิ 1,185.63 ล้านบาท เพิ่มขึ้น 6.66% เมื่อเทียบไตรมาส 3/2564 ที่ 1,111.61 ล้านบาท
10 ธ.ค. 2565

คุณค่าบริษัท
บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ประกอบธุรกิจให้บริการสินเชื่อรายย่อย โครงสร้างพอร์ตสินเชื่องวด 9 เดือนปี 2565 ของ SAWAD มีดังนี้ 1) สินเชื่อรายย่อยแบบมีหลักประกัน ทะเบียนรถเก่าทุกประเภท 32% 2) สินเชื่อรายย่อยแบบมีหลักประกัน บ้าน, ที่ดิน และคอนโด 34% 3) สินเชื่อเช่าซื้อรถจักรยานยนต์ใหม่ 29% 4) สินเชื่อนาโนไฟแนนซ์และสินเชื่อบุคคล 4%
SAWAD รายงานผลการดำเนินงานไตรมาส 3/2565 มีกำไรสุทธิ 1,185.63 ล้านบาท เพิ่มขึ้น 6.66% เมื่อเทียบไตรมาส 3/2564 ที่ 1,111.61 ล้านบาท และเพิ่มขึ้น 13.83% เมื่อเทียบไตรมาส 2/2565 ที่ 1,041.62 ล้านบาท
หากไม่รวมรายการพิเศษที่บันทึกในไตรมาส 3/2565 คือ 1) กำไรจากการเปลี่ยนประเภทเงินลงทุนใน Srisawad Vietnam Liability จำนวน 184.44 ล้านบาท และ 2) ค่าใช้จ่ายด้อยค่าเนื่องจากการคืนใบอนุญาตประกอบกิจการเงินทุนของบริษัทย่อยจำนวน 223 ล้านบาท ทำให้ SAWAD จะมีกำไรปกติที่ 1,224 ล้านบาท เพิ่มขึ้น 10.1% จากไตรมาส 3/2564 และเติบโต 17.5% จากไตรมาส 2/2565
รายได้ดอกเบี้ยไตรมาส 3/2565 อยู่ที่ 2,307.07 ล้านบาท เพิ่มขึ้น 42% เมื่อเทียบไตรมาส 3/2564 ที่ 1,624.68 ล้านบาท และเพิ่มขึ้น 20.32% เมื่อเทียบไตรมาส 2/2565 ที่ 1,917.44 ล้านบาท เป็นผลจากการเติบโตของพอร์ตลูกหนี้ 39.18% จากช่วงสิ้นไตรมาส 3/2564 และเติบโต 15.33% จากสิ้นไตรมาส 2/2565 พอร์ตสินเชื่อเช่าซื้อเติบโต 38.25% จากไตรมาส 2/2565
ขณะที่สินเชื่อจำนำทะเบียนขยายตัว 11.21% จากไตรมาส 2/2565 จากการปรับกลยุทธ์เชิงรุก ด้วยการเพิ่มวงเงินและทำกิจกรรมการตลาดมากขึ้น ด้านส่วนต่างรายได้ดอกเบี้ยสุทธิ (NIM) ปรับขึ้นมาที่ 18.7% ในไตรมาส 3/2565 จาก 18.1% ในไตรมาส 2/2565 และเทียบกับ 17.3% ในไตรมาส 1/2565 สอดคล้องกับสัดส่วนของพอร์ตที่มีสินเชื่อเช่าซื้อรถจักรยานยนต์ใหม่เพิ่มขึ้นอย่างมีนัยสำคัญ ขณะที่ต้นทุนทางการเงินทรงตัวที่ 3.1% เท่ากับไตรมาส 2/2565
ค่าใช้จ่ายในการดำเนินงานไตรมาส 3/2565 อยู่ที่ 1,642.18 ล้านบาท เพิ่มขึ้น 90.3% จากไตรมาส 3/2564 ที่ 862.94 ล้านบาท และเพิ่มขึ้นอย่างมากสูงถึง 46.94% จากไตรมาส 2/2565 ซึ่งอยู่ที่ 1,117.59 ล้านบาท จากค่าใช้จ่ายการตลาด, การจ่ายค่าคอมมิชชันให้กับดีลเลอร์ และค่าใช้จ่ายในการขยายตัวของสาขาเพื่อรองรับปริมาณลูกค้าที่เพิ่มขึ้น
ด้านอัตราส่วนสินเชื่อด้อยคุณภาพต่อสินเชื่อรวม (NPL Ratio) ไตรมาส 3/2565 อยู่ที่ 2.65% ปรับลดลงจากไตรมาส 2/2565 ที่ระดับ 2.83% ขณะที่อัตราส่วนค่าเผื่อผลขาดทุนด้านเครดิตที่คาดว่าจะเกิดขึ้นต่อเงินให้สินเชื่อด้อยคุณภาพ (Coverage ratio) ปรับลดลงมาที่ระดับ 51% ในไตรมาส 3/2565 จากระดับ 61% ในไตรมาส 2/2565 เนื่องจาก SAWAD ได้กลับรายการผลขาดทุนด้านเครดิตที่คาดว่าจะเกิดขึ้น (ECL) จำนวน 120.8 ล้านบาท ของบมจ.ศรีสวัสดิ์ แคปปิตอล 1969 ซึ่งเป็นบริษัทย่อย จึงทำให้มีการตั้งสำรองหนี้สูญที่ลดลง
บล.ฟินันเซีย ไซรัส คาดว่า SAWAD จะมีมุมมองในอนาคตที่แข็งแกร่งกว่าผู้ประกอบการสินเชื่อจำนำทะเบียนรายอื่นในระยะสั้น คาดหวังกำไรสุทธิไตรมาส 4/2565 เติบโตทั้งเทียบกับไตรมาส 3/2565 และเทียบกับไตรมาส 4/2564 ขับเคลื่อนจากการเติบโตที่แข็งแกร่งของพอร์ตสินเชื่อเช่าซื้อรถจักรยานยนต์ และส่วนต่างรายได้ดอกเบี้ยสุทธิ (NIM) ที่จะเพิ่มสูงขึ้น แต่ในระยะกลางมีความกังวลกับ 1) คุณภาพสินทรัพย์ของพอร์ตสินเชื่อเช่าซื้อรถจักรยานยนต์ 2) ผลกระทบจากการคุมเพดานดอกเบี้ยที่จะมีผลบังคับใช้เดือน ม.ค. ปี 2566
สำหรับการประเมินมูลค่า (Valuation) หุ้น SAWAD ราคาปัจจุบัน (ราคาปิดวันที่ 30 พ.ย. 2565 ที่ 45.25 บาท) ซื้อขายกันที่ P/E 14.1 เท่า ต่ำกว่าค่าเฉลี่ย P/E กลุ่มเงินทุนและหลักทรัพย์ที่ 20.42 เท่า ส่วนค่า P/BV ของหุ้น SAWAD อยู่ที่ 2.54 เท่า สูงกว่าค่าเฉลี่ยของกลุ่มเงินทุนและหลักทรัพย์ที่ 2.42 เท่า
…
รายชื่อผู้ถือหุ้นใหญ่
รายชื่อกรรมการ